5.

understreger, at fremme af bæredygtig skovforvaltning i EU som led i EU's skovstrategi og de foranstaltninger til udvikling af landdistrikterne, der er blevet gennemført inden for rammerne af den fælles landbrugspolitik, i det store og hele har haft en positiv indvirkning på skovene og skovenes tilstand og på indkomstmulighederne i landdistrikterne samt på biodiversiteten i EU's skove og har styrket de klimafordele, som den skovbaserede sektor bidrager med; bemærker imidlertid, at der fortsat er behov for at styrke bæredygtig skovforvaltning på en afbalanceret måde for at sikre, at skovenes økologiske tilstand bedres, styrke økosystemernes sundhedsmæssige tilstand og modstandskraft og sikre, at de bedre er i stand til at tilpasse sig ændrede klimaforhold, mindske risiciene ved og virkningerne af naturlige forstyrrelser samt beskytte nuværende og fremtidige generationers muligheder for at forvalte skovene, f.eks. på en sådan måde, at skovejeres og SMV'ers mål realiseres, og forbedre kvaliteten af eksisterende skove og skovområder; mener, at EU-skovstrategien bør indeholde passende instrumenter med henblik herpå; peger på, at medlemsstaterne er forpligtet til at drive bæredygtigt skovbrug på eksemplarisk vis; mener, at modellerne for skovforvaltning bør indarbejde miljømæssig, samfundsmæssig og økonomisk bæredygtighed, hvilket betyder, at forvaltningen og anvendelsen af skovene og skovarealerne foregår på en sådan måde, at man bevarer deres biodiversitet, produktivitet, fornyelsesevne, levedygtighed og mulighed for både nu og i fremtiden at opfylde deres relevante økologiske, økonomiske og samfundsmæssige funktioner på lokalt, nationalt og globalt plan og ikke skader andre økosystemer; understreger, at anerkendelse og beskyttelse af ejendomsrettigheder er afgørende for at opnå en langsigtet forpligtelse til bæredygtig skovforvaltning; peger på, at bevaring og bæredygtig forvaltning af vores skove er et centralt element i vores almindelige trivsel, da de danner ramme om velfærdsaktiviteter af almen interesse inden for fritid og sundhed samt uddannelse, og anerkender, at bæredygtig skovforvaltning fremmer beskyttelsen af biodiversiteten i Europas skove; opfordrer til beskyttelse af primærskove med en bevaret struktur, artsrigdom og et tilstrækkeligt areal, hvor disse skove stadig findes; bemærker, at der ikke findes nogen EU-definition af urskove, og opfordrer Kommissionen til at indføre en definition, som skal udarbejdes i Den Stående Skovbrugskomité under processen med at udforme EU's fremtidige skovstrategi; understreger, at der kan være divergerende meninger om forskellige skovtypers evne til at absorbere CO 2 og mener derfor, at den nye EU-skovstrategi bør fremme bæredygtig skovforvaltning; beklager de ubæredygtige praksisser og den ulovlige skovhugst, der finder sted i nogle medlemsstater på trods af EU's tømmerforordning, og opfordrer endvidere medlemsstaterne til at gøre mere for at sætte en stopper for den samt til at forbedre eller styrke deres nationale lovgivning, såfremt det er nødvendigt; opfordrer indtrængende Kommissionen og medlemsstaterne til hurtigt at træffe foranstaltninger på disse områder ved nøje at overvåge og håndhæve eksisterende EU-lovgivning og opfordrer Kommissionen til hurtigt at indlede traktatbrudsprocedurer, når der forekommer overtrædelser, og til at følge op på sager om ulovlig skovhugst gennem alle kompetente organer; opfordrer Kommissionen til straks at færdiggøre kvalitetskontrollen af EU's regler mod ulovlig skovhugst;